รัฐบาลไทย-ข่าวทำเนียบรัฐบาล-รัฐมนตรีฯ พิมพ์ภัทรา ประชุมผู้บริหาร อก. ติดตามความคืบหน้าโครงการเฉลิมพระเกียรติ 72 พรรษา และผลการดำเนินงานของกระทรวงอุตสาหกรรม
วันพฤหัสบดีที่ 7 มีนาคม 2567
07/03/2567
รัฐมนตรีฯ พิมพ์ภัทรา ประชุมผู้บริหาร อก. ติดตามความคืบหน้าโครงการเฉลิมพระเกียรติ 72 พรรษา และผลการดําเนินงานของกระทรวงอุตสาหกรรม
รัฐมนตรีฯ พิมพ์ภัทรา ประชุมผู้บริหาร อก. ติดตามความคืบหน้าโครงการเฉลิมพระเกียรติ 72 พรรษา และผลการดําเนินงานของกระทรวงอุตสาหกรรม
วันที่ 6 มีนาคม 2567 นางสาวพิมพ์ภัทรา วิชัยกุล รัฐมนตรีว่าการกระทรวงอุตสาหกรรม เป็นประธานการประชุมผู้บริหารระดับสูงของกระทรวงอุตสาหกรรม โดยมีนายณัฐพล รังสิตพล ปลัดกระทรวงอุตสาหกรรม และผู้บริหารระดับสูงของกระทรวงอุตสาหกรรม (อก.) ร่วมประชุม ณ ห้องประชุม อก.1 อาคารปลัดกระทรวงอุตสาหกรรม
โดยที่ประชุม ได้สรุปความคืบหน้าการขับเคลื่อนโครงการเฉลิมพระเกียรติพระบาทสมเด็จพระเจ้าอยู่หัว เนื่องในโอกาสมหามงคลเฉลิมพระชนมพรรษา 6 รอบ 28 กรกฎาคม 2567 ว่า กระทรวงอุตสาหกรรมจะดําเนินโครงการลดก๊าซเรือนกระจก ของกระทรวงอุตสาหกรรม โดยดําเนินการใน 8 ด้าน ได้แก่ 1)การใช้พลังงานหมุนเวียนหรือพลังงานที่ใช้ทดแทนเชื้อเพลิงฟอสซิล ดําเนินการ จํานวน 207 กิจกรรม ลดได้ 1,140,249 ตัน 2)การเพิ่มประสิทธิภาพการใช้พลังงานในอาคารและโรงงาน ดําเนินการ จํานวน 42 กิจกรรม ลดได้ 821,700 ตัน
3)การส่งเสริมการใช้ปูนซีเมนต์ไฮดรอลิก ดําเนินการ จํานวน 11 กิจกรรม ลดได้ 1,586 ตัน 4)การลด ดูดซับ และการกักเก็บก๊าซเรือนกระจกจากภาคป่าไม้และเกษตร ดําเนินการ จํานวน 13 กิจกรรม ลดได้ 2,915,417 ตัน 5)การลดก๊าซเรือนกระจกโดยการรองรับระบบงาน ดําเนินการ จํานวน 1 กิจกรรม ลดได้ 2,000,000 ตัน 6)การส่งเสริมและปรับเปลี่ยนมาตรฐานด้านยานยนต์ ดําเนินการ จํานวน 5 กิจกรรม ลดได้ 31,873 ตัน 7)การจัดการสารเคมี ดําเนินการ จํานวน 2 กิจกรรม ลดได้ 200,000 ตัน และ 8)การบริหารจัดการทรัพยากร (น้ํา / ของเสีย / วัตถุดิบ) ดําเนินการ จํานวน 9 กิจกรรม ลดได้ 30,545 ตัน รวมทั้งโครงการจะลดคาร์บอน ได้ 7.2 ล้านตัน โดยจะใช้ชื่อโครงการ “72 พรรษา อุตสาหกรรมรวมใจ ลดคาร์บอนไทย 72 แสน”
ด้านการติดตามผลการดําเนินงานจากการลงพื้นที่เพื่อหารือกับผู้ประกอบการ ณ จังหวัดชุมพรและระนองในการประชุม ครม.สัญจร ครั้งที่ 1/2567 โดยมีเรื่องการพิจารณาขยายระยะเวลาติดตั้งระบบ ตรวจวัดมลพิษทางอากาศจากปล่องแบบอัตโนมัติอย่างต่อเนื่อง (CEMs) และติดตั้งระบบดักฝุ่นแบบไฟฟ้าสถิต รวมถึงการประกาศกําหนดชนิดและคุณภาพวัตถุดิบในการผลิตของโรงงานสกัดน้ํามันปาล์ม พ.ศ. 2562 นั้น ซึ่งอยู่ระหว่างการดําเนินงานของกรมโรงงานอุตสาหกรรม ส่วนการผลักดันมาตรการและแนวทางขับเคลื่อน การเพิ่มมูลค่าปาล์มน้ํามันและน้ํามันปาล์มนั้น สํานักงานเศรษฐกิจอุตสาหกรรม ได้เสนอแนวทางการจัดทําโครงสร้างราคาผลปาล์มน้ํามันและน้ํามันปาล์ม โดยสํานักงานพัฒนาการวิจัยการเกษตร ได้ให้ทุน มหาวิทยาลัยเกษตรศาสตร์ ร่วมกับ สถาบันเทคโนโลยีพระจอมเกล้าเจ้าคุณทหารลาดกระบัง ดําเนินการศึกษาคาดว่าจะแล้วเสร็จราวเดือนพฤษภาคม 2567
และในปี งบประมาณ พ.ศ.2568 ได้ให้การสนับสนุนงบประมาณโครงการโรงงานต้นแบบผลิตเมทานอลชีวภาพ ของสํานักบริหารงานวิจัยและนวัตกรรม สถาบันเทคโนโลยีพระจอมเกล้าเจ้าคุณทหารลาดกระบัง ทําการผลิตผลิตภัณฑ์เมทานอลชีวภาพจากปาล์มน้ํามัน ซึ่งสามารถนําไปใช้ทดแทนพลังงานไฟฟ้าในอนาคตต่อไป สําหรับวิสาหกิจชุมชนผลิตภัณฑ์กาแฟ กสอ. ได้เข้าไปดูแลการพัฒนาผลิตภัณฑ์เพื่อเพิ่มมูลค่า และให้ ธพว. เข้าไปแนะนําในการขอสินเชื่อเพื่อให้เข้าถึงแหล่งเงินทุน เพื่อรองรับการยกระดับอุตสาหกรรมกาแฟ และ สมอ. เข้าไปอํานวยความสะดวกและให้คําแนะนําในการขอ มผช. สําหรับผลิตภัณฑ์ใหม่ๆ ด้วย
ทั้งนี้ รมว.อุตสาหกรรม ได้กล่าวถึงการลงพื้นที่ จ.ชุมพร เมื่อวันที่ 4-5 มีนาคม ที่ผ่านมา ว่า ได้มีโอกาสลงพื้นที่เพื่อเยี่ยมชมผู้ประกอบการผลิตและแปรรูปเนื้อโค มาตรฐานฮาลาล จ.ชุมพร ซึ่งประสบปัญหาเรื่องเงินทุนหมุนเวียน และได้เข้าร่วมในโครงการกู้ยืมจากธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) หรือ SME D Bank จํานวน 10 ล้านบาท เพื่อนําเงินทุนไปหมุนเวียนขับเคลื่อนกิจการ และเพิ่มขีดความสามารถในการแข่งขันให้ธุรกิจ สนับสนุนเกษตรกรผู้เลี้ยงโคในพื้นที่ภาคใต้และทั่วประเทศ สามารถกระตุ้นมูลค่าทางเศรษฐกิจในพื้นที่พร้อมทั้งต่อยอดและพัฒนาธุรกิจโคแปรรูปฮาลาลให้มีศักยภาพมากยิ่งขึ้น
และที่ประชุมยังได้หารือ ถึง การปรับโครงสร้างภาคอุตสาหกรรมด้วย Green Productivity ว่าควรถูกขับเคลื่อนแบบวงจรเพื่อให้เกิดการปรับปรุงพัฒนากระบวนการด้วยวิธีการ GP Methodology ของ APO โดยขณะนี้ สํานักงานเศรษฐกิจอุตสาหกรรม อยู่ระหว่างการจัดทําแผนปฏิบัติการดําเนินการเพิ่มประสิทธิภาพ และผลิตภาพการผลิตของภาคอุตสาหกรรม เพื่อเป็นกรอบแนวทางในการเพิ่ม Productivity ภาคอุตสาหกรรมใน ระยะยาว
การแก้ปัญหาสินค้านําเข้าจากจีนที่ไม่ได้มาตรฐาน และมาตรการช่วยเหลือผู้ประกอบการ SMEs ซึ่งปัจจุบันมีผู้ประกอบการที่ลักลอบนําเข้าและจําหน่ายสินค้าที่ไม่ได้มาตรฐานเป็นจํานวนมาก จึงทําให้เกิดผลกระทบกับผู้บริโภคที่ได้รับสินค้าที่ไม่มีมาตรฐาน โดยในปี 2567 สมอ. มีเป้าหมายในการเพิ่มมาตรฐานเพิ่มเติม อีก 40 มาตรฐาน เพื่อสร้างความเชื่อมั่นในการตรวจสอบรับรอง และเพิ่มความเข้มงวดการกํากับดูแลผลิตภัณฑ์ ปัจจุบัน สมอ. มีการออกตรวจมาตรฐานการนําเข้าและการจําหน่า ตามโรงงานและสถานที่จําหน่ายจํานวนกว่า 1,243 ราย ได้ดําเนินการตรวจจับ อายัดสินค้าของผู้ประกอบการที่ไม่ได้มาตรฐาน ไปแล้วกว่า 58,627,657 บาท
ด้านการปรับปรุงกระบวนการออกใบอนุญาตของ อก. นั้น สําหรับ กรอ. มีการปรับปรุงกฎหมายเกี่ยวกับการพิจารณาอนุญาต ตามกฎกระทรวง การขออนุญาตเกี่ยวกับโรงงานจําพวกที่ 3 พ.ศ. 2564 โดยได้มีการกําหนดขั้นตอนในการพิจารณาอนุญาตตั้งแต่การรับเอกสารจนถึงออกใบอนุญาต 58 วัน โดยไม่รวมระยะเวลาในการให้ผู้ยื่นคําขอชี้แจงข้อมูลที่ไม่ชัดเจน และได้มีการปรับปรุงคู่มือสําหรับประชาชนตามกฎกระทรวง โดยกําหนดให้การชี้แจงข้อมูลเพิ่มเติมกรณีเอกสารมีข้อมูลที่ไม่ชัดเจนของผู้ยื่นคําขอต้องดําเนินการให้แล้วภายใน 30 วัน ด้าน กพร. อยู่ในระหว่างหารือในชั้นคณะทํางานจัดทําอนุบัญญัติออกตามความในกฎหมายว่าด้วยแร่ สําหรับ สมอ. หันมาใช้การดําเนินการผ่านระบบดิจิตอลทั้งหมด ทั้งการ ขอ-รับ ใบอนุญาตต่าง ๆ การรับรอง มอก. การรับรองระบบงาน และส่วนของ สปอ. มีการนําระบบ E-license มาให้ผู้ประกอบการที่เป็นผู้ยื่นขอตั้งโรงงานรายใหม่ใช้เพื่อยื่นขอใบอนุญาต มีความสะดวกมากขึ้น โดยออกแบบระบบให้ใช้งานง่าย และสามารถเข้าระบบได้ 24 ชั่วโมง ซึ่งจะเริ่มให้สํานักงานอุตสาหกรรมจังหวัดทุกจังหวัดเริ่มใช้ในวันที่ 1 มีนาคม 2567 และคาดว่าจะใช้ได้ครบทั่วประเทศภายในสิ้นปีนี้
ทั้งนี้ ที่ประชุมได้ร่วมกันหารือการเตรียมข้อมูลประกอบการประชุมครม.สัญจร ครั้งที่ 2/2567 ณ จังหวัดพะเยา และติดตามการตรวจราชการกลุ่มจังหวัดภาคเหนือตอนบน 2 (จังหวัดเชียงราย แพร่ พะเยา และน่าน) ระหว่างวันที่ 17-19 มีนาคม 2567 ด้วย